Wireless Application Protocol

Wireless Application Protocol (בראשי תיבות: WAP) היא טכנולוגיה שמאפשרת גלישה באתרי אינטרנט מיוחדים מתוך טלפון סלולרי. השם המוכר בקרב המשתמשים הוא אינטרנט סלולרי. WAP הוא אחד הפיתוחים הטכניים שהוצגו בסוף שנות ה-90 כפריצת דרך משמעותית שתביא לשימוש נרחב בנתונים סלולריים. 

ה-WAP נועד בעצם לייעל את ההתקשרות לאינטרנט של טלפונים סלולריים תוך קיצור זמני ההורדה, הצגת המידע באופן שיתאים לצג הקטן, שיפור האבטחה, ושימוש במשאבי חישוב מוגבלים.

WAP הוא למעשה סביבת יישום סלולרי שהוא למעשה התאמה של שפת ה-HTML (שפת האינטרנט לבניית אתרים) ופרוטוקול ה-HTTP לסביבת העבודה הסלולרית. משתמשים בו לעיצוב נתונים מרשת האינטרנט כך שיתאימו למסכים קטנים בהם מצוידים טלפונים סלולריים. ה-WAP פותח עלי ידי ה- WAP FORUM  שסמכויותיו הועברו בשנת 2002 לארגון ה-OMA (ראשי תיבות של Open Mobilie Alliance).

מרכיבי טכנולוגיית ה-WAP הם:
 סביבת היישום הסלולרי - Wireless Application Environment) WAE) היא החלק בתוכנת הטלפון שמאפשר להציג את האתרים. ב-WAP האתרים נכתבים ב-WML ראשי תיבות של ,Wireless Markup Language שפה מבוססת XML, ותפקידה מקביל ל־HTML, עם יכולות מופחתות.. הטכנולוגיה מאפשרת להוסיף לטלפון דפדפן זעיר ופשוט (יחסית לדפדפני אינטרנט רגילים) שמותאם למקלדת ולמסך המוגבלים של הטלפון. התכנים המוצגים כללו בגרסה הראשונה טקסט וקישורים בלבד ללא תצוגה גרפית כלשהי, אולם כיום נכנסת לשימוש גרסת WAP 2.0 שבה נזנח ה-WML לטובת שפת ה XHTML המאפשרת הצגת גרפיקה צבעונית ותכנים עשירים. 
 פרוטוקול ההודעות הסלולרי - Wireless Session Protocol) WSP) פותח/סוגר את הקישורים עם אתרים תומכי טכנולוגיית WAP.
 פרוטוקול ההעברה הסלולרי - Wireless Transport Protocol) WTP) מוודא שכל חבילת מידע מגיעה למקומה הנכון.
 אבטחת רובדי העברה סלולריים - Security Wireless Transport Layer) SWTL) מוודא כי הקבצים והנתונים שנשלחו או התקבלו אכן הגיעו ליעדם, מכיוון שהחיבור הסלולרי לאינטרנט הוא פחות מהימן מחיבור קווי.

חסרונות טכנולוגיית WAP
לטכנולוגיית ה-WAP היו מספר מגבלות וחסרונות, מגבלות אלו מנעו עד היום פריצה וחדירה מסיבית יותר. להלן החסרונות העיקריים.

מסך קטן ומוגבל: מכשירי הטלפון שצצו בשוק הסלולרי בשנים האחרונות הציגו תפיסה של "קטן יותר - נוח יותר" מגמה שגרמה לייצור מכשירי טלפון זעירים בעלי מסכים קטנים.
עם המעבר לטלפונים התומכים ב-Wap נתקלו המשתמשים במסך קטן המציג מידע בכמות מוגבלת מאוד. כמו כן הדפדפנים ששולבו במכשירים הניידים מוגבלים מאוד ואינם מציגים גרפיקה, מנועי חיפוש ומנגנונים המוכרים לנו באתרי אינטרנט סטנדרטיים.
משתמשים רבים שהופתעו לגלות כי האינטרנט הסלולרי אינו דומה כלל לאינטרנט המוכר מהמחשב האישי, ויתרו על השימוש ב-WAP.

צורך בפיתוח ייעודי: על מנת להציג את המידע הנמצא באתר האינטרנט בטלפון הסלולרי יש להתאימו לפורמט WAP, כלומר יש לשכפל תכנים ולבנות למעשה שני אתרים האחד מתאים לפורמט הסטנדרטי - HTML, השני מתאים לפורמט WAP.

מסיבות אלו, למרות יחסי הציבור המאסיביים שנעשו לטכנולוגיית ה-WAP החל משנת 2000, השימוש בו איננו נפוץ.

הצלחה ייחודית ביפן
בניגוד לשפת WML הפועלת מעל WAE, פיתחה דוקומו את שפת הסימון cHTML הפועלת מעל WWW ואיפשרה לספקי תוכן לכתוב יישומים שניתן לגבות עליהם כסף מהמנויים. בכך, סיפקה דוקומו "אינטרנט סלולרי אמיתי" תחת המותג i-mode. בשנת 2004 נאמד מספר ספקי התוכן של דוקומו ב-55,000.

WAP PUSH 
חלק מהתקן של WAP המגדיר אופציית שליחת תכנים למכשיר קצה (בדומה לשליחת הודעות SMS) גם באופן לא-מחובר (connection-less).

בין היתר, התקן מגדיר דחיפת סוגי תכנים כגון: Service Indicator ו- Service Loader. פורמטים אלו מאפשרים שליחת קישור לאתרי אינטרנט. הם ניתנים להעברה באופן טקסטואלי או באופן בינארי (בתצורת WBXML) לצורך חיסכון במשאבים.
לרוב, במכשיר היעד קיימת תיבת קישורים נכנסים, בדומה לתיבת הודעות נכנסות של SMS.

סוגי תכנים נוספים האפשריים לשליחה מפורטים בחלק הבא  באתר WAP FORUM.

קישורים חיצוניים
 אתר מבוסס WAP המציג את ויקיפדיה העברית ( לגרסה אנגלית)

תקשורת סלולרית: תקנים
תקנים בתקשורת מחשבים
פרוטוקולי אינטרנט